b'\n_START_ARTICLE_\nKonstantinopolio I susirinkimas\n_START_PARAGRAPH_\nKonstantinopolio I susirinkimas\xc2\xa0\xe2\x80\x93 antrasis Visuotinis Ba\xc5\xbeny\xc4\x8dios susirinkimas, vyk\xc4\x99s Konstantinopolyje 381\xc2\xa0m._NEWLINE_\xc5\xa0\xc4\xaf susirinkim\xc4\x85 su\xc5\xa1auk\xc4\x97 Romos imperatorius Teodosijus I i\xc5\xa1spr\xc4\x99sti klausimams, susijusiems su arijonizmu, kurie nebuvo i\xc5\xa1spr\xc4\x99sti Nik\xc4\x97jos I susirinkimo. Svarbiausias i\xc5\xa1 j\xc5\xb3\xc2\xa0\xe2\x80\x93 ar \xc5\xa0ventoji Dvasia laikytina Dievu, nes grup\xc4\x97 arijonizmo paveikt\xc5\xb3 m\xc4\x85stytoj\xc5\xb3\xc2\xa0\xe2\x80\x93 vadinam\xc5\xb3j\xc5\xb3 pneumatomach\xc5\xb3 (\xe2\x80\x9ekovotoj\xc5\xb3 prie\xc5\xa1 Dvasi\xc4\x85\xe2\x80\x9c) arba makedonie\xc4\x8di\xc5\xb3 (pagal laikyt\xc4\x85 j\xc5\xb3 vadovu vyskup\xc4\x85 Makedonij\xc5\xb3 Konstantinopoliet\xc4\xaf), teig\xc4\x97, kad \xc5\xa0ventoji Dvasia n\xc4\x97ra Dievas, nors J\xc4\x97zus Kristus yra._NEWLINE_Susirinkimas prasid\xc4\x97jo 381\xc2\xa0m. gegu\xc5\xbe\xc4\x97s prad\xc5\xbeioje. I\xc5\xa1 prad\xc5\xbei\xc5\xb3 \xc4\xaf j\xc4\xaf susirinko 150 vyskup\xc5\xb3 i\xc5\xa1 rytin\xc4\x97s Romos imperijos dalies: ma\xc5\xbedaug pus\xc4\x97 i\xc5\xa1 Trakijos ir Azijos diecezijos, kita pus\xc4\x97 i\xc5\xa1 Ryt\xc5\xb3 (lot. Oriens) diecezijos (Antiochijos ir jos apylinki\xc5\xb3), kurios visos \xc4\xaf\xc4\x97jo \xc4\xaf Ryt\xc5\xb3 prefekt\xc5\xabr\xc4\x85. V\xc4\x97liau atvyko dar 36 vyskupai (pneumatomachai) i\xc5\xa1 Makedonijos, o jiems i\xc5\xa1vykus\xc2\xa0\xe2\x80\x93 dar keletas vyskup\xc5\xb3._NEWLINE_I\xc5\xa1 prad\xc5\xbei\xc5\xb3 susirinkimui pirmininkavo Antiochijos patriarchas Meletijus. \xc5\xa0iam mirus pirmininkauti \xc4\x97m\xc4\x97 Grigalijus Nazianzietis, Konstantinopolio arkivyskupas. Jam atsistatydinus susirinkimas i\xc5\xa1rinko nauju Konstantinopolio arkivyskupu pretori\xc5\xb3 Nektarij\xc5\xb3, kuris susirinkimui pirmininkavo iki jo pabaigos._NEWLINE_Kadangi Nik\xc4\x97jos tik\xc4\x97jimo i\xc5\xa1pa\xc5\xbeinimas teig\xc4\x97 tik \xe2\x80\x9eTikime ir \xc5\xa0vent\xc4\x85j\xc4\x85 Dvasi\xc4\x85\xe2\x80\x9c ir neapibr\xc4\x97\xc5\xbe\xc4\x97, ar ji yra Dievas, jis buvo papildytas. Naujasis tik\xc4\x97jimo i\xc5\xa1pa\xc5\xbeinimas vadinamas Nik\xc4\x97jos-Konstantinopolio tik\xc4\x97jimo i\xc5\xa1pa\xc5\xbeinimu._NEWLINE_Susirinkimas pri\xc4\x97m\xc4\x97 kelet\xc4\x85 kanon\xc5\xb3. Graiki\xc5\xa1kuose \xc5\xa1altiniuose teigiama, kad kanon\xc5\xb3 buvo septyni, bet gali b\xc5\xabti, kad trys paskutiniai buvo priimti jau \xc5\xa1iam susirinkimui pasibaigus, nes lotyni\xc5\xa1kuose vertimuose minimi tik pirmieji keturi._NEWLINE_Pirmasis kanonas dar kart\xc4\x85 patvirtino \xe2\x80\x9e318 T\xc4\x97v\xc5\xb3\xe2\x80\x9c (Nik\xc4\x97jos I susirinkimo) tik\xc4\x97jim\xc4\x85 ir skelb\xc4\x97 anatem\xc4\x85 \xe2\x80\x9evisoms erezijoms\xe2\x80\x9c, o ypa\xc4\x8d arijonams, pneumatomachams, sabelijonams, marcelijonams, fotianams ir apolinarianams._NEWLINE_Antrasis kanonas draud\xc4\x97 vyskupams ki\xc5\xa1tis \xc4\xaf kit\xc5\xb3 vyskupij\xc5\xb3 reikalus._NEWLINE_Tre\xc4\x8diasis kanonas skelb\xc4\x97, kad Konstantinopolio vyskupo postas toliau bus pirmas po popie\xc5\xbeiaus, nes \xe2\x80\x9eKonstantinopolis yra Naujoji Roma\xe2\x80\x9c. Anks\xc4\x8diau po Romos antruoju buvo laikomas Aleksandrijos patriarchas, po kurio sek\xc4\x97 Antiochijos patriarchas. Roma \xc5\xa1\xc4\xaf kanon\xc4\x85 pripa\xc5\xbeino tik ketvirtajame Laterano susirinkime._NEWLINE_Ketvirtasis kanonas skelb\xc4\x97, kad kinikas Maksimas Aleksandrietis \xc4\xaf\xc5\xa1ventintas neteis\xc4\x97tai ir jo \xc4\xaf\xc5\xa1ventinimas negalioja. Pastarasis (remiamas Aleksandrijos patriarcho Petro II) band\xc4\x97 tapti Konstantinopolio arkivyskupu vietoj Grigaliaus Nazianzie\xc4\x8dio._NEWLINE_Penktasis kanonas pripa\xc5\xbeino vakarie\xc4\x8di\xc5\xb3 \xe2\x80\x9etom\xc4\x85\xe2\x80\x9c (n\xc4\x97ra tiksliai \xc5\xbeinoma, kokie ra\xc5\xa1tai \xc4\x8dia minimi), mokant\xc4\xaf apie T\xc4\x97vo, S\xc5\xabnaus ir \xc5\xa0ventosios Dvasios vienyb\xc4\x99._NEWLINE_\xc5\xa0e\xc5\xa1tasis kanonas nustat\xc4\x97 skund\xc5\xb3 d\xc4\x97l vyskup\xc5\xb3 veiksm\xc5\xb3 svarstymo tvark\xc4\x85._NEWLINE_Septintasis kanonas nustat\xc4\x97 tvark\xc4\x85, pagal kuri\xc4\x85 \xc4\xafvair\xc5\xabs eretikai tur\xc4\x97jo b\xc5\xabti priimami \xc4\xaf Ba\xc5\xbeny\xc4\x8di\xc4\x85._NEWLINE_Susirinkimas baig\xc4\x97si 381\xc2\xa0m. liepos 9 d.'